Nariadenie Komisie (ES) č. 2268/95
z 27. septembra 1995
o druhom zozname prioritných látok v zmysle nariadenia Rady (EHS) č. 793/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok [1] a obzvlášť jeho články 8 a 10,
keďže nariadenie (EHS) č. 793/93 predpokladá systém hodnotenia a kontroly rizík existujúcich látok a keďže v záujme hodnotenia rizík týchto látok je vhodné určiť prioritné látky, ktorým treba venovať pozornosť;
keďže v dôsledku toho článok 8 nariadenia (EHS) č. 793/93 vyžaduje, aby Komisia vypracovala zoznam prioritných látok a nakoľko článok 8 ďalej poukazuje na faktory, ktoré treba zvážiť pri vypracovaní spomínaného zoznamu;
keďže článok 10 nariadenia (EHS) č. 793/93 stanovuje, že za hodnotenie každej látky uvedenej na prioritnom zozname bude zodpovedať určitý členský štát, a keďže pridelenie látok zabezpečí aj spravodlivé rozvrhnutie nákladov medzi členskými štátmi;
keďže prvý zoznam priorít bol schválený nariadením Komisie (ES) č. 1179/94 [2];
keďže ustanovenia tohto nariadenia sú v súlade s názorom Komisie, založenej podľa článku 15 nariadenia (EHS) č. 793/93,
PRIJALA TOTO NARIADENIE:
Článok 1
Prioritný zoznam
1. Týmto sa stanovuje druhý zoznam prioritných látok, ktorý je uvedený v prílohe k tomuto nariadeniu.
2. Pri každej látke na prioritnom zozname je uvedený členský štát, ktorý zodpovedá za hodnotenie danej látky, a je uvedený v prílohe k tomuto nariadeniu.
Článok 2
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. septembra 1995